TLU SA eis duidelikheid oor privaat besitreg en vrye markLouis Meintjes, president van die TLU SA, het ŉ stampvol saal by die WNNR se konferensiesentrum in Pretoria toegespreek. Foto: Agri Limpopo/Twitter.com Suid-Afrika is tans op ŉ glybaan in die verkeerde rigting en die dilemma is dat diegene wat hiervoor verantwoordelik is eerder die skuld op kolonialisme en rassisme pak as om die waarheid daaroor te praat. So het Louis Meintjes, president van die TLU SA, in sy toespraak Woensdag by die landbou-organisasie se jaarlikse kongres gesê. Hy het ŉ stampvol saal by die WNNR se konferensiesentrum in Pretoria toegespreek. Dié landbou-organisasie, wat op 29 September 1897 net voor die aanvang van die Anglo-Boereoorlog gestig is, vier ook vanjaar sy 120ste bestaansjaar. “Die ontstaanjare van die TLU was in ŉ moeilike tyd, maar vandag staan dít wat die unie oor 120 jaar bereik het as monument in die landbou-omgewing. Die kritieke vraag is: Wat nóú? Hoe vorentoe?” het Meintjies gesê. Hy meen die prys wat Suid-Afrika tans vir die omvang van korrupsie, staatskaping, misdaad, die ineenstorting van stelsels, swak bestuur en swak en verwarrende beleidsomgewing betaal, het eenvoudig te duur geword. “Volgens Statistieke SA se mees onlangse sensus leef 55% van ons land se inwoners nou in armoede. Die grootste gedeelte van hierdie mense is tussen 17 en 25 jaar oud en woon in KwaZulu-Natal en die Oos-Kaap. Dit is ook die twee provinsies met die meeste hoëpotensiaal-landbougrond en waar die meeste grond aan tradisionele leiers behoort.” Hy het ook gesê daar sal moet duidelikheid kom oor of daar in die toekoms steeds ŉ stelsel van privaat besitreg en ŉ vrye mark in Suid-Afrika sal wees. “Grondhervorming en transformasie soos deur die regering voortgedryf, het mislukking daarby ingebou. Dit het dalk tyd geword om duidelike inhoud te gee aan begrippe soos grondhervorming en radikale ekonomiese transformasie wat deesdae so maklik gebruik word.” Meintjes het gesê die TLU SA se definisie van grondhervorming is die proses om onbenutte grond in voormalige tuislande, staatsgrond asook grond wat deur die grondeiseproses en oordrag aan begunstigdes onproduktief geraak het weer in produksie te kry. “Ons organisasies ondersteun die beginsel van privaat besitreg. Ons het nie ons grond gesteel nie.” Die organisasie beskou radikale ekonomiese transformasie as die ontwikkeling van die ekonomie deur die uitskakeling van korrupsie, staatskaping en ander misdrywe, sowel as die daarstel van beleidsekerheid wat ekonomiese groei sal stimuleer en lei tot beleggings en landbou-ontwikkeling. “Ons ondersteun die vryemarkbeginsel, want kommunisme en sosialisme het elders klaaglik misluk.” Meintjies het benadruk dat dit die verantwoordelikheid van die regerende party is om ŉ gesonde beleidsomgewing te skep waarin vertroue aangewakker word. “Die toekoms van landbou is in ons hande. Dit is duidelik dat die tweespalt in die regering en die verskillende sieninge wat daar geld ŉ verlammende uitwerking het sodat instansies nie sinvol hul rol kan speel om die regte omgewing te skep waarbinne landbou gedy nie. “Die hele waardeketting moet saamwerk om duidelik rigting te gee oor hoe landbou vorentoe ontsluit moet word. Geeneen van die onderskeie strukture sal dit op hul eie alleen regkry nie,” het Meintjes bygevoeg. Bennie van Zyl, hoofbestuurder van TLU SA, het in sy toespraak gefokus op die pad vorentoe vir dié landbou-organisasie. Hy het gesê die organisasie sal hom in die toekoms toespits op kwessies rakende eiendomsreg, boere se veiligheid op plase en water-aangeleenthede om die volhoubaarheid van landbou te verseker.